P6_TA(2006)0511

Bulgarian liittyminen

Euroopan parlamentin päätöslauselma Bulgarian liittymisestä Euroopan unioniin (2006/2114(INI))

Euroopan parlamentti, joka

- ottaa huomioon 13. huhtikuuta 2005 antamansa puoltavan lausunnon Bulgarian tasavallan hakemuksesta liittyä Euroopan unionin jäseneksi [1],

- ottaa huomioon 25. huhtikuuta 2005 allekirjoitetun sopimuksen Bulgarian tasavallan ja Romanian liittymisestä Euroopan unioniin [2] (liittymissopimus),

- ottaa huomioon liittymisneuvottelujen alkamisesta tähän päivään saakka antamansa Bulgariaa koskevat monet päätöslauselmat ja mietinnöt,

- ottaa huomioon komission määräaikaiskertomukset Bulgarian valmiudesta EU:n jäsenyyteen ja erityisesti sen 26. syyskuuta 2006 antaman tiedonannon "Seurantakertomus Bulgarian ja Romanian valmiudesta EU:n jäsenyyteen" (KOM(2006)0549),

- ottaa huomioon työjärjestyksen 45 artiklan,

- ottaa huomioon ulkoasiainvaliokunnan mietinnön ja kansalaisvapauksien sekä oikeus- ja sisäasioiden valiokunnan sekä naisten oikeuksien ja tasa-arvoasioiden valiokunnan lausunnot (A6-0420/2006),

A. ottaa huomioon, että parlamentti suhtautuu myönteisesti komission ja neuvoston vahvistukseen siitä, että Bulgaria on valmis liittymään Euroopan unioniin 1. tammikuuta 2007,

B. ottaa huomioon, että Bulgaria esitti 14. joulukuuta 1995 hakemuksen liittymisestä Euroopan unionin, se tunnustettiin viralliseksi ehdokasvaltioksi 16. heinäkuuta 1997, neuvottelut käynnistettiin 15. helmikuuta 2000, jäsenyysneuvottelut päätettiin tuloksellisesti 14. joulukuuta 2004, Bulgaria allekirjoitti liittymissopimuksen 25. huhtikuuta 2005 ja on ratifioinut sen, ja yhdessä Romanian kanssa se täydentää Euroopan unionin historiallisen viidennen laajentumiskierroksen,

C. ottaa huomioon, että uudistuksen suunta, nopeus ja rytmi ovat olleet yhdenmukaisia ja että uudenaikaistamisprosessia olisi pidettävä hyödyllisenä sinänsä eikä pelkästään edellytyksenä Euroopan unionin jäsenyydelle,

D. on vakuuttunut siitä, että Bulgarian valtavat ponnistelut siirtymisprosessin aikana ansaitsevat rajoittamattoman tunnustuksen, joka kuuluu pääasiassa Bulgarian kansalaisille, jotka ovat suurella kärsivällisyydellä läpikäyneet vertaansa vailla olevan poliittisen ja taloudellisen muutoksen,

E. katsoo, että yleisesti tunnustetaan, että uudistusprosessi Bulgariassa jatkuu useita vuosia liittymisen jälkeen kuten monissa muissakin jäsenvaltioissa, ja on olemassa erityisiä ongelma-aloja, joilla tietyt tukitoimenpiteet ovat mahdollisia oikea-aikaisen toiminnan edistämiseksi,

F. katsoo, että kansallisten hallitusten asiana on liittymissopimuksen siirtymäkauden järjestelyillä ja muilla valtuuksilla tehdä päätöksiä maahanmuuttokysymyksistä, kuten työntekijöiden vapaan liikkuvuuden rajoituksista, ja tunnustaa, että tästä kysymyksestä on tullut huolenaihe, joka on seurausta monissa jäsenvaltioissa harjoitetusta kaoottisesta turvapaikka- ja maahanmuuttopolitiikasta, joka ei liity EU:n laajentumiseen;

1. onnittelee Bulgariaa ja suhtautuu myönteisesti sen liittymiseen Euroopan unioniin 1. tammikuuta 2007; odottaa 18 Euroopan parlamentin jäsenen sekä komission jäsenen ja EU:n toimielinten virkamiesten saapumista ja antaa tunnustusta Euroopan parlamentissa olevien Bulgarian tarkkailijoiden erinomaiselle panokselle syyskuusta 2005 lähtien;

2. onnittelee komission laajentumisasioiden pääosastoa siitä, että se on suorittanut seurantatyönsä erittäin ammattitaitoisesti ja omistautuneesti erityisesti kuluvan vuoden aikana, jona edistyminen liittymisvalmisteluissa on nopeutunut, ja suhtautuu myönteisesti sen tasapainoiseen arvioon Bulgarian valmisteluista;

3. pitää myönteisenä 29. lokakuuta 2006 pidettyjen Bulgarian presidentinvaalien tulosta; kehottaa Bulgarian presidenttiä jatkamaan Euroopalle myönteistä linjaansa ja sen vaatimia välttämättömiä uudistuksia; pitää toisaalta valitettavana eurooppalaisuuden vastaisten voimien menestymistä vaaleissa ja kehottaa Bulgarian presidenttiä kiinnittämään toisella virkakaudellaan niiden Bulgarian kansalaisten pelkojen hälventämiseen, jotka suhtautuvat kriittisesti Bulgarian liittymiseen Euroopan unioniin;

4. panee merkille alat, joilla tarvitaan lisäedistystä, kiireellisen ja jatkuvan tarpeen saada aikaan tuntuvia tuloksia ja eri suojatoimenpiteet ja muut tukitoimenpiteet, joilla voidaan tarvittaessa korjata jatkuvia puutteita; kehottaa Bulgarian viranomaisia toimimaan nopeasti ja perusteellisesti tällaisia toimenpiteitä koskevan vaatimuksen poistamiseksi tai vähentämiseksi ja vaatii, että parlamentilla on oltava jatkuva rooli kehityksen seuraamisessa ja että komission on jatkossakin sallittava parlamentin täydellinen osallistuminen edistymisen seurantaan ja osallistuminen turvalausekkeiden mahdollisen aktivoinnin harkintaan, sillä komission puheenjohtaja on suostunut parlamentin osallistumiseen, mikäli päätetään soveltaa liittymisehtoja koskevan asiakirjan 39 artiklan suojalauseketta, jonka mukaisesti liittymistä lykätään vuoteen 2008;

5. kehottaa niitä jäsenvaltioita, jotka eivät ole vielä ratifioineet liittymissopimusta, ratifioimaan sen kiireellisesti;

Poliittiset kriteerit

6. vaatii suurinta mahdollista avoimuutta kaikilla aloilla, mukaan lukien yksityistäminen, tarjouskilpailumenettely ja julkisia hankintoja koskeva menettely, nimitykset ja ylennykset julkisella alalla ja oikeuslaitoksessa ja oikeusprosessissa kaikilla tasoilla hyvän hallintotavan, tehokkuuden ja julkisen luottamuksen edistämiseksi;

7. pyytää, että Bulgarian oikeusasiamiehen roolia lujitetaan, jotta tämä voisi korjata hallinnollisia virheitä ja toimia korruption torjuntamekanismina ja siten lisätä instituutioiden käytäntöjen avoimuutta;

8. suhtautuu myönteisesti Bulgarian viranomaisten toteuttamiin jatkuviin toimiin oikeus- ja sisäasioiden alalla annettujen sitoumusten täyttämiseksi ja toteutettuihin toimiin järjestäytynen rikollisuuden ja korruption torjumiseksi ja oikeuslaitoksen uudistamisen loppuun saattamiseksi; odottaa, että mainitut toimet, mukaan lukien esitutkintaan osallistuvien poliisin tutkijoiden koulutuksen lisääminen ja tehostaminen, korruption vastaisen strategian entistä parempi koordinointi asiaomaisten elinten välillä sekä julkisen hallinnon tarkastuselinten institutionaalisen toimivallan vahvistaminen, toteutetaan tehokkaasti ja että tuntuvia ja näkyviä tuloksia saadaan aikaan, mukaan lukien vakaviin rikoksiin syyllistyneiden syytteeseenpano ja tuomitseminen;

9. odottaa, että kiireellistä ja erityistä huomiota kiinnitetään komission viimeisimmässä seurantakertomuksessa esitettyihin arviointiperusteisiin, jotta vältetään suojamekanismien käynnistäminen; pyytää tehokkaampia toimia, jotta järjestäytyneen rikollisuuden piirissä toimivien henkilöiden varallisuus voidaan tunnistaa, jäljittää ja takavarikoida; vaatii konkreettisia tuloksia rahanpesutapausten täytäntöönpanon ja syytteeseen asettamisen osalta;

10. suhtautuu myönteisesti poliisi- ja turvallisuuspalvelujen järjestelyssä ja johtamisessa saavutettuun edistykseen sekä sisäasiainministeriötä koskevan uuden lain täytäntöönpanoon; pyytää, että laajennetaan poliisin erikoisyksikköjä, joiden tehtävänä on torjua järjestäytynyttä rikollisuutta, korruptiota - erityisesti rajoilla - sekä huume- ja ihmiskauppaa, ja pyytää lisäksi, että palkkoja ja palveluehtoja parannetaan, tehtävissään kunnostautuneiden poliisien etenemistä uralla nopeutetaan ja hankitaan uudenaikaisimmat välineet; pyytää jäsenvaltioita myös tarjoamaan erikoiskoulutusta ja lähettämään Bulgariaan poliisin erityisasiantuntijoita, jotka avustavat Bulgarian poliisiviranomaisia merkittävien rikosten ruuhkan selvittämisessä ja järjestäytyneen rikollisuuden toiminnan torjunnassa;

11. suhtautuu myönteisesti uuden valtakunnansyyttäjän alaisuudessa tehtyihin muutoksiin syyttäjälaitoksessa, mukaan lukien nopeutetut menettelyt ja toimet, joilla estetään tutkimusten ennenaikainen lopettaminen; vaatii, että annetaan säännöksiä, joilla tuomarit, joihin sovelletaan sisäisiä kurinpitotoimia, pidätetään virantoimituksesta ja että ryhdytään toimiin sellaisia syyttäjiä vastaan, jotka ovat estäneet syytteeseenpanon tai ovat lopettaneet tapausten käsittelyn ilman asianmukaisia perusteita;

12. suhtautuu myönteisesti päätökseen tehdä salaisen palvelun tiedostoista julkisia, koska se edistää yleisen luottamuksen rakentamista ja merkitse selvää irtautumista menneisyydestä, ja suosittelee, että julkistamista valvoo puolueeton ja kunnioitettu lautakunta;

13. toistaa kehotuksensa, joka koskee lastenkotien ja henkisesti ja fyysisesti vammaisten hoitolaitosten huonojen elinolosuhteiden ja huonon hygienian parantamista; tunnustaa, että nykyiset hankkeet ja ensisijaiset tavoitteet eivät täytä mainittujen laitosten tarpeita riittävällä tavalla, ja pyytää näin ollen, että laitoshoidon ongelmat asetetaan kansallisesti etusijalle ja parannetaan laatua ja suunnittelua laitoshoidon vaihtoehtoja koskevilla ohjelmilla ja koheesiorahastoilla, joiden tarkoituksena on saada aikaan merkittäviä ja näkyviä parannuksia rakennuksissa, elinolosuhteissa ja hoidossa; toistaa kehotuksensa, joka koskee adoptiokäytäntöjä koskevan lainsäädännön uudistamisen edistämistä;

14. tunnustaa lukuisat toimet, jotka on toteutettu romaniväestön sopeuttamiseksi yhteiskuntaan, ja kehottaa vieläkin suurempiin yhteisiin ponnisteluihin romaniväestön kielitaidon parantamiseksi, korkeakoulutuksen ja ammatillisen koulutuksen saatavuuden ja työllisyyden parantamiseksi sekä paremman terveydenhoidon ja perhesuunnittelun varmistamiseksi siten, että samalla heitä rohkaistaan tekemään kaikkensa, jotta he sopeutuvat laajempaan yhteiskuntaan ja käyttävät heille annettuja mahdollisuuksia;

15. kehottaa komissiota seuraamaan ennen liittymistä ja liittymisen jälkeen läheisesti sitä, kuinka Bulgarian noudattaa vähemmistöjen suojelua koskevia sitoumuksiaan, ja vaatii näin ollen mainitun kysymyksen sisällyttämistä tätä tarkoitusta varten käyttöön otettuun liittymistä seuraavaan yhteistyö- ja tarkastusmekanismiin;

Taloudelliset kriteerit

16. onnittelee Bulgaria sen jatkuvasta taloudellisesta kasvusta, joka on johtanut BKT:n kasvuun 6,1 prosentilla, korkeampiin reaalipalkkoihin, työttömyyden laskuun (8,7 prosenttiin) ja erinomaisiin ulkomaisiin suoriin sijoituksiin; korostaa varovaisen makrotalouspolitiikan ja rakenneuudistusten tärkeyttä vakauden säilyttämiseksi ja kauppa- ja vaihtotaseen alijäämän vähentämiseksi edelleen sekä kasvun ja työllisyyden edistämiseksi;

17. pyytää tehostamaan Bulgarian mikrotaloudellisten olojen parantamiseen tähtääviä toimia yksityissektorin ja erityisesti pk-yritysten kehityksen edistämiseksi avointen ja seurattavien oikeudellisten, hallinnollisten ja sääntelyrakenteiden ja joustavamman työlainsäädännön avulla;

18. on huolestunut ulkomaisiin sijoittajiin edelleen kohdistuvista näkymättömistä esteistä; vaatii, että tarjouskilpailujen ja sääntelytoimenpiteiden on oltava avoimia, puolueettomia ja helposti ymmärrettäviä; kehottaa Bulgarian viranomaisia korjaamaan puutteet, jotka estävät tekemästä hallinnollisia päätöksiä ajoissa, koska päätösten oikea-aikaisuuden laiminlyönti saattaa vaarantaa Bulgarian myönteisen investointiympäristön kehittämisen; suosittelee verohoukuttimia sisäisten investointien edistämiseksi sekä virkamiesten ja yritysten välisen viestinnän ja avoimuuden parantamista;

Yhteisön säännöstö

19. onnittelee Bulgarian viranomaisia siitä, että maatalouteen liittyvät lukuisat monimutkaiset toimet on melkein saatu päätökseen; tunnustaa, että merkittävää edistystä on tapahtunut elävien eläinten kaupassa ja eläinten hyvinvoinnissa, joissa on noudatettava korkeimpia mahdollisia vaatimuksia esimerkiksi teuraseläinten kuljetusten ja eläinten sivutuotteiden käsittelyn osalta; korostaa sen merkitystä, että hävittämisjärjestelmän on oltava täysin toimiva liittymisajankohtana, ja odottaa Bulgarian täyttävän tämän vaatimuksen; pyytää, että tarvittavien rajatarkastusasemien perustaminen ja erityistoimet klassisen sikaruton ja muiden eläintautien torjumiseksi saatetaan päätökseen, erityisesti kun on olemassa jokin kansanterveyteen tai elintarvikehuoltoon liittyvä riski;

20. vaatii, että Bulgaria hyödyntää tilaisuutta ottaa käyttöön lentokenttien ja lentokoneiden turvallisuutta koskevat korkeimmat mahdolliset standardit, kun otetaan huomioon terroristiuhan luonne, sillä yhden maan turvallisuusmenettelyjen heikkoudet voivat helpottaa toiseen maahan kohdistuvaa hyökkäystä; kehottaa toteuttamaan kiireellisesti kaikki korjaavat toimenpiteet lentokoneiden lentokelpoisuudessa ja huollossa, toimintamenettelyissä ja ohjaamomiehistön toimiluvissa olevien puutteiden poistamiseksi;

21. kehottaa jälleen neuvostoa ja komissiota varmistamaan, että Bulgaria täyttää Kozlodyin ydinvoimalan reaktorien 3 ja 4 sulkemisajankohtaa koskevat sitoumuksensa liittymissopimuksen 30 artiklan mukaisesti, jonka jäsenvaltioiden parlamentit ovat ratifioineet; kehottaa EU:n toimielimiä pitämään lupauksensa myöntää Bulgarialle 210 miljoonan euron määrärahat vuosille 2007-2008 Kozlodyin ydinvoimalan sulkemista varten;

22. korostaa EU:n varojen asianmukaisen hallinnoinnin ja valvonnan merkitystä varainhoidon rehellisyyden ja varojen tehokkaan kohdentamisen varmistamiseksi ja sellaisten menettelyjen soveltamista, jotka ovat hallinnon ulkopuolella toimivien saatavilla ja helposti ymmärrettävissä;

23. huomauttaa, niiden tapausten osalta, joissa väliaikaisia toimia voitaisiin soveltaa liittymistä seuraavien kolmen ensimmäisen vuoden aikana, että vastaavia toimia sovellettiin viimeisimmän laajentumiskierroksen yhteydessä kaikkien osapuolien hyödyksi; toivoo että mainittuja mekanismeja sovelletaan vain erityisillä aloilla; huomauttaa, että EU:n toimien asianmukaisen toimivuuden varmistavista asiaankuuluvista toimista voidaan luopua vain sillä ehdolla, että komission asettamia kriteereitä on noudatettu täydellisesti;

24. onnittelee Bulgariaa sen osuudesta alueellisen ja kansainvälisen vakauden ja turvallisuuden edistämisessä erityisesti Naton jäsenenä ja pitää sen sotilastukikohtien käyttöä koskevaa sopimusta Yhdysvaltojen kanssa osoituksena konkreettisesta sitoumuksesta transatlanttiseen liittoon;

25. toistaa tukensa Libyassa vuodesta 1999 lähtien pidätettyinä olleille bulgarialaisille sairaanhoitajille ja palestiinalaiselle lääkärille; vaatii, että käynnissä oleva asian uudelleenkäsittely saatetaan nopeasti tyydyttävään päätökseen ja että Libyan viranomaiset tarjoavat asianmukaisen korvauksen näiden viattomien ihmisten kokemasta kärsimyksestä;

*

* *

26. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Bulgarian tasavallan hallitukselle ja kansalliskokoukselle.

[1] EUVL C 33 E, 9.2.2006, s. 409.

[2] EUVL L 157, 21.6.2005, s. 11.

--------------------------------------------------